sukhrobnurali/uzbek-legal-corpus huggingface dataset:
OʻZBEKISTON RESPUBLIKASI ICHKI ISHLAR VAZIRLIGINING AKADEMIYASINI TASHKIL ETISH TOʻGʻRISIDA
(resolution, 1994-09-02)

Oʻquv yurtlari tizimini takomillashtirish, Oʻzbekiston Respublikasi Ichki ishlar vazirligi organlari va boʻlinmalari uchun yuqori malakali kadrlar tayyorlashning kompleks tizimini tashkil etish maqsadida Vazirlar Mahkamasi qaror qiladi: 1. Oʻzbekiston Respublikasi Ichki ishlar vazirligining Oliy va oʻrta maxsus militsiya maktablari negizida ichki ishlar organlari mutaxassislarini tayyorlash va boshliqlar tarkibi xodimlarining malakasini oshirish boʻyicha Oʻzbekiston Respublikasi Ichki ishlar vazirligining Akademiyasi tashkil etilsin. Oʻzbekiston Respublikasi Ichki ishlar vazirligining Akademiyasini tashkil etish birlashtirilayotgan oʻquv yurtlari doimiy va oʻzgaruvchan tarkibining mavjud umumiy soni doirasida amalga oshirilsin. 2. Akademiyaning asosiy vazifalari etib quyidagilar belgilansin: ichki ishlar organlarining oliy boshliqlar tarkibini tayyorlash; tanlov asosida ikki bosqichda ichki ishlar organlarining oliy va oʻrta yuridik maʼlumotli boshliqlar tarkibini tayyorlash; huquq-tartibotni muhofaza qilish muammolarini tadqiq etish; ilmiy va ilmiy-pedagogik kadrlar tayyorlash. 3. Oʻzbekiston Respublikasi Ichki ishlar vazirligi Oʻzbekiston Respublikasi Oliy va oʻrta maxsus taʼlim vazirligi bilan kelishgan holda bir oy muddatda Oʻzbekiston Respublikasi Ichki ishlar vazirligining Akademiyasi Ustavini va tuzilmasini ishlab chiqsin hamda tasdiqlasin.
UN VA BULKA NONINING ChAKANA NARXLARINI OʻZGARTIRISh TOʻGʻRISIDA
(resolution, 2021-02-22)

Donni sotib olish, uni tashish va qayta ishlash narxlarining oshib borayotganligi munosabati bilan, shuningdek, ichki isteʼmol bozorini himoya qilish, un va nondan tejamli hamda oqilona foydalanish maqsadida Vazirlar Mahkamasi qaror qiladi: 1. 1994-yilning 5-sentabridan boshlab 1 kilogramm unning chakana narxi oʻrtacha 3,50 soʻm va 1 kilogramm bulka nonning chakana narxi 3,0 soʻm etib belgilansin. 2. Oʻzbekiston Respublikasi Moliya vazirligi: uning va bulka nonning chiqarilayotgan turlarini hisobga olgan holda yangi chakana narxlarining preyskurantlarini, shuningdek, donni va unni qayta baholash toʻgʻrisidagi koʻrsatmani manfaatdor vazirliklarga va idoralarga yetkazsin; un, non va non-bulka mahsulotlari chakana narxlarining asosli shakllantirilishi ustidan qatʼiy davlat nazoratini taʼminlasin. 3. Un, non va non-bulka mahsulotlariga boʻlgan talab va taklifini tenglashtirish, isteʼmol bozoridan bu mahsulotlarga muvozanatlashtirilgan narxlarni belgilash maqsadida Oʻzbekiston Respublikasi Moliya vazirligi “Oʻzdonmahsulot” korporatsiyasi bilan birgalikda bir oy muddatda un va bulka nonning shartnoma (erkin) narxlariga oʻtish masalasini koʻrib chiqsin va hal qilsin. 4. Oʻzbekiston Respublikasi Vazirlar Mahkamasining 1994-yil 28-iyuldagi 384-son qarori oʻz kuchini yoʻqotgan deb hisoblansin.
AHOLIGA SOTILADIGAN AVTOMOBIL BENZINI ChAKANA NARXLARINI OʻZGARTIRISh TOʻGʻRISIDA
(resolution, 1994-10-01)

Neft va uni qayta ishlash mahsulotlari narxlarining oshib borayotganligi munosabati bilan hamda ulardan foydalanishning samaradorligini oshirish maqsadida Vazirlar Mahkamasi qaror qiladi: 1. 1994-yilning 5-sentabridan boshlab aholiga sotiladigan avtomobil benzinining chakana narxi 1 litri uchun 3 soʻm miqdorida belgilansin. 2. Oʻzbekiston Respublikasi Ijtimoiy taʼminot vazirligi belgilaydigan roʻyxatlar boʻyicha urush qatnashchilari va faxriylari, urush va mehnat nogironlariga oyiga belgilangan 50 litr avtobenzinini chakana narxlarning 50 foiz darajasida imtiyozli narxlarda sotish normasi saqlab qolinsin. 3. Oʻzbekiston Respublikasi Moliya vazirligi benzinning yangi chakana narxlari preyskurantini tasdiqlasin, uni hamda qayta baholash boʻyicha koʻrsatmalarni barcha manfaatdor tashkilotlarga yetkazsin. 4. Oʻzbekiston Respublikasi Vazirlar Mahkamasining 1994-yil 28-iyuldagi 385-son qarori oʻz kuchini yoʻqotgan deb hisoblansin.
OʻZBEKISTON RESPUBLIKASINING AHOLISIGA KOMPENSATSIYA TOʻLOVLARINI JORIY ETISh TOʻGʻRISIDA
(decree, 1995-02-07)

Isteʼmol mollarining asosiy turlari va xizmatlarining erkin (shartnomaviy) narxlariga oʻtish tugallanishi munosabati bilan hamda aholining oʻsib borayotgan xarajatlarini qoplash maqsadida: 2. Belgilab qoʻyilsinki, ana shu kompensatsiyalar ishlab turgan barcha aholiga, pensionerlarga, oliy oʻquv yurtlarining talabalariga, oʻrta maxsus va hunar-texnika oʻquv yurtlarining oʻquvchilariga, aspirantlarga, doktorantlarga, bolasi ikki yoshga yetguncha uni parvarishlash bilan band onalarga, ish bilan taʼminlashga koʻmaklashish muassasalarida roʻyxatdan oʻtib, vaqtincha ish bilan band boʻlmagan aholiga, yaʼni respublikadagi deyarli har bir katta yoshdagi odamga toʻlanadi. 3. Belgilab qoʻyilsinki, kompensatsiyalar oyiga bir marta ish haqi, stipendiyalar, pensiyalar, bola ikki yoshga yetguncha uni parvarishlash va ishsizlik boʻyicha nafaqalar toʻlanadigan muddatlarda 1994-yilning sentyabridan boshlab toʻlanadi. 4. Ushbu kompensatsiyalarga daromad soligʻi solinmasligi koʻzda tutilsin. 5. Kompensatsiya toʻlovlari bilan bogʻliq xarajatlar respublika budjeti, Ijtimoiy sugʻurta jamgʻarmasi, Ish bilan taʼminlashga koʻmaklashish jamgʻarmasi mablagʻlari va korxonalarning oʻz mablagʻlari hisobidan amalga oshirilsin. 7. Oʻzbekiston Respublikasi Moliya vazirligi: uch kun muddat ichida kompensatsiyalar toʻlashning muvaqqat tartibini ishlab chiqsin hamda vazirliklar, idoralar, konsernlar, korporatsiyalar, uyushmalar, Qoraqalpogʻiston Respublikasining Vazirlar Kengashi, viloyatlar va Toshkent shahri hokimliklariga yetkazsin; 1995-yilgi davlat budjeti loyihasini tuzish chogʻida ana shu kompensatsiya toʻlovlari miqdorlarini aniqlashga oid takliflarni Hukumatga taqdim etsin. 8. Mazkur Farmon bajarilishini nazorat qilish Oʻzbekiston Respublikasining Vazirlar Mahkamasi zimmasiga yuklansin.
KORXONALAR (TAShKILOTLAR)GA FAOLIYATNING AYRIM TURLARI BILAN ShUGʻULLANISh HUQUQINI BERUVChI MAXSUS RUXSATNOMALAR (LITSENZIYALAR) BERISh TARTIBI TOʻGʻRISIDAGI NIZOMGA OʻZGARTIRISh KIRITISh HAQIDA
(resolution, 1997-02-07)

Respublika qiymatli qogʻozlar bozorida investitsiya vositachilari, kompaniyalar, fondlar, maslahatchilar, depozitariylar va boshqa tashkilotlar faoliyatini davlat tomonidan tartibga solishni takomillashtirish maqsadida Vazirlar Mahkamasi qaror qiladi: Vazirlar Mahkamasining 1994-yil 19-apreldagi 215-son qarori bilan tasdiqlangan korxonalar (tashkilot) ga faoliyatning ayrim turlari bilan shugʻullanish huquqini beruvchi maxsus ruxsatnomalar (litsenziyalar) berish tartibi toʻgʻrisidagi Nizomning 2-bandi oʻttiz uchinchi xat boshidagi jadvaldagi “Markaziy bank” soʻzlari “Moliya vazirligi” soʻzlari bilan almashtirilsin.
RESPUBLIKADA VALYuTA BOZORINI KENGAYTIRISh ChORA-TADBIRLARI TOʻGʻRISIDA
(resolution, 2000-06-30)

Ixtisoslashtirilgan valyuta almashtirish punktlari ishining natijalari respublikada valyuta bozorini shakllantirishning tanlangan yoʻnalishlari toʻgʻriligini tasdiqlamoqda. Milliy valyutaning ichki erkin muomaladagi valyutaga aylanishiga bosqichma-bosqich oʻtish uchun zarur zamin yaratildi, boshqa mamlakatlarning ijobiy tajribasi hisobga olindi. Shu bilan birga erkin almashtiriladigan naqd valyutani almashtirish operatsiyalarini oʻtkazish huquqining faqat Oʻzbekiston Respublikasi Markaziy banki va Tashqi iqtisodiy aloqalar milliy bankining ixtisoslashtirilgan punktlariga berilishi valyutani almashtirishning resurs bazasini toraytiradi, bank tizimi imkoniyatlarini cheklaydi. Bayon etilganlardan kelib chiqib hamda Vazirlar Mahkamasining “Oʻzbekiston Respublikasi milliy valyutasining ichki erkin almashinuvini taʼminlashga oid chora-tadbirlar toʻgʻrisida” 1994-yil 21-iyuldagi 379-son qarorini hisobga olib Vazirlar Mahkamasi qaror qiladi: 1. Vakil qilingan tijorat banklariga 1994-yil 1-sentabrdan boshlab jismoniy shaxslarning naqd “Soʻm” larini belgilangan tartibda oʻzlarida mavjud boʻlgan valyuta resurslari doirasida erkin muomaladagi valyutaga almashtirishni amalga oshirish huquqi berilsin. 2. Oʻzbekiston Respublikasi Markaziy banki vakil qilingan banklarga, ularning tayyorgarliklariga koʻra, naqd “Soʻm” larni EVM ga almashtirish boʻyicha ixtisoslashtirilgan punktlarni ochishga ruxsatnomalar bersin. 3. Vakil qilingan banklarga xorijiy valyutaga boʻlgan talab va taklifni hamda Oʻzbekiston Respublikasi Markaziy banki kursini hisobga olib ixtisoslashtirilgan almashtirish punktlarida almashtirish kursini mustaqil belgilashga ruxsat etilsin. 4. Vakil qilingan banklar ixtisoslashtirilgan almashtirish punktlarining samarali ishlashini tashkil etish uchun mijozlar doirasini kengaytirish va yuridik hamda jismoniy shaxslar schyotlariga erkin muomaladagi valyutani jalb qilish yoʻli bilan valyuta resurslarini koʻpaytirish chora-tadbirlarini koʻrsinlar. 5. Oʻzbekiston Respublikasi Markaziy banki vakil qilingan banklarning valyuta almashtirish operatsiyalarini amalga oshirish tartibi va qoidalari toʻgʻrisidagi normativ hujjatlarga rioya qilishlari, shuningdek, mijozlarga zarur sharoitlar yaratilishi ustidan doimiy nazorat oʻrnatsin. Vakil qilingan banklar oʻtkazilgan valyuta almashtirish operatsiyalari toʻgʻrisida Oʻzbekiston Respublikasi Markaziy bankiga har oyda hisobot taqdim etsinlar. Koʻrsatib oʻtilgan shartlarga rioya etilmagan taqdirda Markaziy bank tijorat banklarini EVM ga almashtirish operatsiyalarini oʻtkazish huquqidan mahrum qilsin. 6. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari B.S.Hamidov va Oʻzbekiston Respublikasi Markaziy banki Boshqaruvi raisi F.M.Mullajonov zimmasiga yuklansin.
OʻZBEKISTON RESPUBLIKASI QUROLLI KUChLARI UChUN TEXNIK MUTAXASSISLAR TAYYORLASh TOʻGʻRISIDA
(resolution, 2021-02-22)

“Umumiy harbiy majburiyat va harbiy xizmat toʻgʻrisida” Oʻzbekiston Respublikasi Qonuniga muvofiq va Qurolli Kuchlarni texnik ixtisosliklarni egallagan harbiy xizmatga majbur shaxslar bilan taʼminlash zaruriyatiga koʻra Vazirlar Mahkamasi qaror qiladi: 1. Oʻzbekiston Respublikasi Mudofaa vazirligining 1994-1995 oʻquv yilida Oʻzbekiston Respublikasi mudofaasiga koʻmaklashuvchi “Vatanparvar” tashkiloti maktablarida va Oʻzbekiston Respublikasi Xalq taʼlimi vazirligining hunar-texnika oʻquv yurtlarida Qurolli Kuchlar uchun umumiy soni 10110 kishi boʻlgan mutaxassislar tayyorlash toʻgʻrisidagi taklifi qabul qilinsin. 2. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari mutaxassislarni sifatli tayyorlash uchun tegishli shart-sharoitlar yaratishda zarur yordam koʻrsatsinlar hamda Oʻzbekiston Respublikasi mudofaasiga koʻmaklashuvchi “Vatanparvar” tashkiloti va Xalq taʼlimi vazirligining oʻquv yurtlari moddiy bazasini zarur darajada rivojlantirishni taʼminlasinlar. 3. Oʻzbekiston Respublikasi Moliya vazirligi Oʻzbekiston Respublikasi Qurolli Kuchlari uchun texnik mutaxassislar tayyorlash rejasi oshirilganligi munosabati bilan 1994-yil oktyabr oyidan boshlab zarur mablagʻlarni topsin. 4. “Oʻzulgurjibirjasavdo” uyushmasi, “Oʻzdavneftmahsulot” birlashmasi va respublikaning boshqa taʼminot-sotish tashkilotlari Qurolli Kuchlar uchun mutaxassislar tayyorlash rejasiga muvofiq Oʻzbekiston Respublikasi mudofaasiga koʻmaklashuvchi “Vatanparvar” tashkiloti va Xalq taʼlimi vazirligining moddiy-texnika resurslari boʻyicha buyurtmalari belgilangan tartibda bajarilishini nazarda tutsinlar.
QIShLOQ XOʻJALIGI SOHASINI IQTISODIY RAGʻBATLANTIRISh VA ERKINLIK BERISh TOʻGʻRISIDA
(decree, 2020-09-28)

Qishloq xoʻjaligi korxonalarining mahsulot yetishtirishini yanada koʻpaytirishda, uning sifatini yaxshilashdan moddiy manfaatdorligini oshirish, qishloqda ijtimoiy masalalarni hal etish maqsadida: 1. Paxta tolasi va gʻalladan boʻlak qishloq xoʻjalik mahsulotlariga davlat tomonidan belgilangan buyurtma (davlat buyurtmalari) bekor qilinsin. Qoramol va sutning erkin xarid narxlariga oʻtishi amalga oshirilsin. 4. Oʻzbekiston Respublikasi Vazirlar Mahkamasi bir hafta muddatda 1994-yilgi paxta hosilini uyushqoqlik bilan yigʻib-terib olish tadbirlari toʻgʻrisida qaror qabul qilsin.
OʻZBEKISTON RESPUBLIKASI MUSTAQILLIGINING UCh YILLIGI MUNOSABATI BILAN AFV ETISh TOʻGʻRISIDA
(decree, 1994-08-19)

Oʻzbekiston Respublikasi mustaqilligining uch yilligi munosabati bilan, mehr-shafqat va insonparvarlik tamoyillariga amal qilib, Konstitutsiyaning 93-moddasi 20-bandiga asosan qaror qilaman: 1. 5 yilgacha muddatga ozodlikdan mahrum etilgan voyaga yetmagan, ayollar, yoshi 60 dan oshgan erkaklar hamda 1- va 2-guruh nogironlari jazodan ozod qilinsin. 2. Birinchi marta ataylab qilgan jinoyatlari uchun 3 yilgacha ozodlikdan mahrum etilgan yoki yengilroq jazoga hukm qilinganlar, shuningdek ehtiyotsizlik tufayli qilgan jinoyati uchun 5 yilgacha ozodlikdan mahrum etilganlar jazodan ozod qilinsin. 3. Birinchi marta qamoq jazosiga hukm qilingan va belgilangan jazo muddatining uchdan ikki qismini oʻtagan shaxslar jazo muddatining qolgan qismini oʻtashdan ozod qilinsin, belgilangan jazo muddatining yarmisini oʻtagan shaxslar esa badargʻa koloniyasiga oʻtkazilsin. 4. Oʻta ogʻir jinoyati uchun ozodlikdan mahrum etilgan ashaddiy jinoyatchilarga, narkotik moddalar va oʻqotar qurollar bilan bogʻliq jinoyati uchun mahkum etilganlarga, uyushgan jinoiy guruhlarning ishtirokchilariga, shuningdek, jazoni oʻtash tartibini ashaddiy buzuvchilarga nisbatan afv qoʻllanilmasin. 5. Farmon eʼlon qilingan kundan boshlab kuchga kiradi va toʻrt oy davomida ijro etiladi.
“MEVASABZAVOTBANK” IXTISOSLAShTIRILGAN AKSIONERLIK-TIJORAT BINKINI TAShKIL ETISh TOʻGʻRISIDA
(resolution, 2000-01-13)

Respublika meva-sabzavot xoʻjaligi va uning qayta ishlovchi sanoatining ishlashi hamda yanada rivojlanishini moliyaviy qoʻllab-quvvatlash maqsadida Vazirlar Mahkamasi qaror qiladi: 1. “Oʻzmevasabzavotuzumsanoat”, “Oʻzoziqovqatsanoat” davlat konsernlari va Moliya vazirligining “Mevasabzavotbank” respublika ixtisoslashgan aksionerlik-tijorat bankini tashkil etish toʻgʻrisidagi taklifiga rozilik bildirsin. Bankning asosiy vazifalari meva-sabzavot xoʻjaligi korxonalari va tashkilotlariga, savdo, tayyorlov va qurilish sohasi tashkilotlarining qayta ishlovchi korxonalariga kredit-hisob-kitob xizmatini koʻrsatish etib belgilansin. 2. Maʼlumot uchun qabul qilinsinki, “Mevasabzavotbank” muassislari tomonidan ustav fondi 5 mln soʻm miqdorida eʼlon qilingan va ularning har birining ulushi, shu jumladan, “Oʻzmevasabzavotuzumsanoat” — 2 mln soʻm, “Oʻzoziqovqatsanoat” — 2 mln soʻm va Moliya vazirligi — 1 mln soʻmdan iborat qilib belgilangan. 3. “Mevasabzavotbank” muassislari bir oy muddatda taʼsis badallarini toʻlasinlar va bankning ustav fondini tashkil etsinlar. 4. “Mevasabzavotbank” ustav fondi bank aksiyalarini sotishdan olinadigan mablagʻlar hisobiga shakllantirilishi lozimligini hisobga olib, bank Kengashi uch oy muddatda aksiyalarning chiqarilishini va ularning aksionerlar oʻrtasida tarqatilishini taʼminlasin. 5. “Oʻzdehqonchiliksanoatbank” 1994-yil 1-sentabrgacha boʻlgan holatga koʻra boʻlish vedomostiga muvofiq aktivlar va passivlarni “Mevasabzavotbank” ka berishni 1994-yil 1-noyabrgacha belgilangan tartibda amalga oshirsin, shuningdek, asosiy fondlar va xizmat xonalarining tegishli qismini ajratsin. 6. Oʻzbekiston Respublikasi Markaziy banki: “Mevasabzavotbank”ning tashkil etilishi va faoliyat koʻrsatishi bilan bogʻliq masalalarni hal qilishda amaliy yordam koʻrsatsin; “Oʻzdehqonchiliksanoatbank” va “Oʻzsanoatqurilishbank” bilan birgalikda bankni malakali mutaxassislar bilan butlashda yordam koʻrsatsin. 7. “Toshshaharyoʻlovchitrans” uyushmasi, Aloqa vazirligi “Mevasabzavotbank” ni uning buyurtmanomalari boʻyicha zarur miqdordagi transport va aloqa vositalari bilan taʼminlasinlar. 8. Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari “Mevasabzavotbank” ishini tashkil etish uchun zarur shart-sharoitlar yaratishda amaliy yordam koʻrsatsinlar. 9. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari B.S.Hamidov va Oʻzbekiston Respublikasi Markaziy bankining raisi F.M.Mullajonov zimmasiga yuklansin.
“TOShShAHARYOʻLOVChITRANS” DAVLAT UYuShMASINI MOLIYAVIY QOʻLLAB-QUVVATLASh TOʻGʻRISIDA
(resolution, 2021-02-22)

“Toshshaharyoʻlovchitrans” davlat uyushmasini moliyaviy qoʻllab-quvvatlash, shuningdek, Respublika budjetidan amalga oshirilayotgan Toshkent shahar yoʻlovchilarni tashish transportini mablagʻ bilan taʼminlash xarajatlarini kamaytirish maqsadida Vazirlar Mahkamasi qaror qiladi: 2. “Toshshaharyoʻlovchitrans davlat uyushmasi, “Oʻzavtotrans” davlat korporatsiyasi va Oʻzbekiston Respublikasi Kommunal xizmat koʻrsatish vazirligi Davlat mulki qoʻmitasi, Adliya vazirligi va Moliya vazirligi bilan birgalikda uch oy muddatda “Shahar yoʻlovchilar tashish transporti toʻgʻrisida”gi Qonunning uning bozor munosabatlari sharoitlarida ishlashini nazarda tutuvchi loyihasini ishlab chiqsinlar va uni keyinchalik Oʻzbekiston Respublikasi Oliy Kengashiga kiritish uchun Vazirlar Mahkamasiga taqdim etsinlar. 3. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari R.R. Yunusov zimmasiga yuklansin.
MINTAQAVIY BANK OʻQUV MARKAZI TOʻGʻRISIDA
(resolution, 1994-08-16)

Mintaqaviy bank oʻquv markazining muassislari — Yevropa tiklanish va taraqqiyot banki, Yevropa Ittifoqi Komissiyasi, Turkiya Hukumati va Turkiya banklari uyushmasining murojaatini inobatga olib Vazirlar Mahkamasi qaror qiladi: 1. Toshkent shahrida xalqaro bank maktabi negizida Mintaqaviy bank oʻquv markazini tashkil qilish toʻgʻrisidagi Xalqaro va Taʼsis bitimlari maʼqullansin. 2. Mintaqaviy bank oʻquv markazi Buyuk Ipak yoʻli koʻchasi, 54-uydagi Jahon iqtisodiyoti va diplomatiya universiteti binosiga joylashtirilsin. 3. Jahon iqtisodiyoti va diplomatiya universiteti bilan Mintaqaviy bank oʻquv markazi oʻrtasida Universitetdan joy berish shartlari toʻgʻrisida tuzilgan shartnoma maʼqullansin. 4. Yoshlar Ittifoqi Markaziy Qoʻmitasi buyuk Ipak yoʻli koʻchasi, 71-uydagi Yoshlar instituti binosini Jahon iqtisodiyoti va diplomatiya universiteti oʻquv boʻlinmalarini joylashtirish uchun uning balansiga belgilangan tartibda bersin. 5. Oʻzbekiston Respublikasi Moliya vazirligi berilayotgan bino qiymatini Yoshlar Ittifoqiga Vazirlar Mahkamasining rezerv fondidan toʻlasin. 6. Toshkent shahar hokimligi 3 oy muddatda Yoshlar Ittifoqiga oʻz ishini tashkil qilishi uchun muvofiq keladigan bino ajratish toʻgʻrisidagi masalani koʻrib chiqsin va hal qilsin. 7. Jahon iqtisodiyoti va diplomatiya universiteti Yoshlar Ittifoqi Markaziy Qoʻmitasi bilan birgalikda Boshqaruv instituti negizida yoshlarning jamoat, ijodiy, ilmiy-texnika tashkilotlari rahbar kadrlari va faollarini qayta tayyorlashni tashkil qilsin. 8. Oʻzbekiston Respublikasi Moliya vazirligi, Markaziy bank va Tashqi iqtisodiy faoliyat milliy banki Mintaqaviy bank oʻquv markazi negizida bank tizimi xodimlarini tayyorlash, qayta tayyorlash va attestatsiyadan oʻtkazishni tashkil qilib, uning imkoniyatlaridan toʻliq foydalansinlar. 9. “Oʻzbekiston havo yoʻllari” milliy aviakompaniyasi Markazning oʻquv-texnika jihozlarini Turkiyadan yetkazib berishni taʼminlasin. 10. Jahon iqtisodiyoti va diplomatiya universiteti 3 oy muddatda Markazning moddiy-texnika bazasini mustahkamlash va rivojlantirish chora-tadbirlari majmuini ishlab chiqsin va Vazirlar Mahkamasiga koʻrib chiqish uchun taqdim etsin. 11. Mazkur qarorning bajarilishini nazorat qilish Bosh vazirning oʻrinbosari Oʻ.T. Sultonov zimmasiga yuklansin.
Oʻzbekiston Yozuvchilar uyushmasining 60 yilligini nishonlash toʻgʻrisida
(resolution, 2021-02-22)

Oʻzbekiston Yozuvchilar uyushmasining oʻzbek badiiy adabiyoti rivoji yoʻlida adabiy jamoatchilikni uyushtirish, xalqimizni qayta tiklanayotgan milliy qadriyatlar, anʼanalar va urf-odatlar, yosh avlodni vatanparvarlik va milliy iftixor ruhida tarbiyalash hamda milliy tafakkurni rivojlantirish sohasida olib borayotgan alohida xizmatlarini inobatga olib, Vazirlar Mahkamasi qaror qiladi: 1. Mamlakatimiz adabiy jamoatchiligining Oʻzbekiston Yozuvchilar uyushmasining 60 yilligini keng nishonlash toʻgʻrisidagi taklifi qabul qilinsin. 1994-yilning noyabr oyida “Turkiston” saroyida Oʻzbekiston Yozuvchilar uyushmasi tashkil topganiga 60 yil toʻlishi munosabati bilan tantanali kecha oʻtkazilsin. 2. Oʻzbekiston Respublikasi Davlat matbuot qoʻmitasiga: bugungi oʻzbek adabiyoti atoqli namoyandalarining Saylanma asarlari toʻplamlarini Oʻzbekiston Yozuvchilar uyushmasi kotibiyati tavsiyasiga binoan nashriyotlarning rejasiga kiritishni va nashr etishni taʼminlash topshirilsin; kitoblarni nashr qilishda Oʻzbekiston Ijodkorlari jamgʻarmasi, “Isteʼdod”, “Navroʻz” xayriya jamgʻarmalari va boshqa tashkilotlar homiyligidan foydalanish tavsiya etilsin. 3. Oʻzbekiston Respublikasi Madaniyat ishlari vazirligiga isteʼdodli yozuvchilar va dramaturglarimiz asarlarini sahnalashtirish va ularni omma orasida keng targʻib etish, xalqimiz ruhiga istiqlol tuygʻularini singdiruvchi yetuk asarlar uchun tanlovlar oʻtkazish topshirilsin. 4. “Oʻzdavteleradio” kompaniyasi va “Oʻzdavkinokompaniya” oʻzbekistonlik adiblarning eng yaxshi asarlari asosida videofilmlar va badiiy filmlar yaratish chora-tadbirlarini belgilasinlar. 5. Oʻzbekiston Fanlar akademiyasi qatagʻon qurbonlari boʻlgan adiblarimizning hayoti va ijodini chuqur oʻrganish, targʻib etish tadbirlarini belgilasin hamda ularning asarlarini nashrga tayyorlasin. 6. Ommaviy axborot vositalari Oʻzbekiston Yozuvchilar uyushmasi yubileyiga tayyorgarlikning borishini yoritishni, turkum koʻrsatuvlar, eshittirishlar va maqolalar berilishini taʼminlasinlar. 7. Qoraqalpogʻiston Respublikasi Vazirlar Kengashi, Toshkent shahar va viloyatlar hokimliklari joylarda yozuvchi va olimlar, adabiy jamoatchilik ishtirokida yigʻinlar, ijodiy uchrashuvlarni tashkil etishga amaliy yordam koʻrsatsinlar. 8. Oʻzbekiston Respublikasi Moliya vazirligi Oʻzbekiston Yozuvchilar uyushmasining 60 yilligini nishonlash bilan bogʻliq sarf-harajatlar uchun ilovaga muvofiq Vazirlar Mahkamasining zaxira jamgʻarmasidan mablagʻ ajratsin. 10. Mazkur qarorning bajarilishini nazorat qilish ijtimoiy masalalar va madaniyat boʻlimi zimmasiga yuklansin.
VAZIRLAR MAHKAMASINING 1992-YIL 30 YaNVARDAGI 38-SON QARORIGA QOʻShIMChA VA OʻZGARTIRIShLAR KIRITISh TOʻGʻRISIDA
(resolution, 2004-06-16)

Oʻzbekiston Respublikasida mualliflik huquqini himoya qilish sohasida yagona davlat siyosati oʻtkazishni taʼminlash maqsadida Vazirlar Mahkamasi qaror qiladi: 1. Vazirlar Mahkamasining “Butunittifoq mualliflik huquqini himoya qilish vakilligining Oʻzbekiston boʻlimini Oʻzbekiston Respublikasi Mualliflik huquqini himoya qilish vakilligi (agentligi) ga aylantirish toʻgʻrisida” 1992-yil 30-yanvardagi 38-son qaroriga ilovaga muvofiq qoʻshimcha va oʻzgartirishlar kiritilsin. 1. Qarorning 1-bandiga “mualliflik huquqini” soʻzlaridan oldin “Oʻzbekiston Respublikasida mualliflik huquqini himoya qilish sohasida yagona davlat siyosatini amalga oshirish,” soʻzlari qoʻshilsin. Qarorning 2-bandi quyidagi xatboshi bilan toʻldirilsin: “Oʻzbekiston Respublikasi mualliflik huquqini himoya qilish vakilligining oʻz vakolati doirasida qabul qilgan tegishli qarorlari va boshqa hujjatlarining Qoraqalpogʻiston Respublikasi Vazirlar Kengashi, viloyatlar va Toshkent shahar hokimliklari, vazirliklar va idoralar, noshirlik, teatrlashgan konsert tashkil etish bilan shugʻullanadigan va oʻz faoliyatida turli sanʼat namunalaridan foydalanadigan tashkilot va muassasalar, korxonalar, shirkatlar, xususiy firmalar, shuningdek, fuqarolar tomonidan bajarilishi majburiydir.”. Qarorning 3-bandidagi ikkinchi xatboshi chiqarib tashlansin va quyidagi xatboshi bilan toʻldirilsin: “Belgilab qoʻyilsinki, vakillikning xarajatlari daromadlardan oshib ketganda kamomad davlat budjeti hisobidan qoplanadi”. 2. Ushbu qaror bilan tasdiqlangan Oʻzbekiston Respublikasi mualliflik huquqini himoya qilish vakilligi Nizomning 1-bandidagi “Ustav asosida” soʻzlaridan keyingi jumla quyidagi tahrir berilsin: “ish yurituvchi, Oʻzbekiston Respublikasi mualliflik huquqini himoya qilish sohasida yagona davlat siyosatini amalga oshiruvchi respublika davlat tashkilotidir”. 3. Nizomning 4 va 13-bandlaridan “Prezidenti huzuridagi” soʻzlari chiqarib tashlansin.